
LĒMUMS
Jūrmalā
	2026. gada 24. septembrī
	
	Nr.
	519


	Grozījums Jūrmalas pilsētas domes 2015. gada 12. novembra lēmumā Nr. 476 “Par detālplānojuma projekta zemesgabalam Bažciems 0112, Jūrmalā, apstiprināšanu”
	(protokols Nr. 11, 48. punkts)


Jūrmalas pilsētas dome 2015. gada 12. novembrī pieņēma lēmumu Nr. 476 “Par detālplānojuma projekta zemesgabalam Bažciems 0112, Jūrmalā apstiprināšanu” (turpmāk – Lēmums Nr. 476), tā pielikumā apstiprinot administratīvā līguma projektu par detālplānojuma zemesgabalam Bažciems 0112, Jūrmalā (turpmāk – detālplānojums), īstenošanu.
Paziņojums par detālplānojuma apstiprināšanu publicēts Latvijas Republikas oficiālajā izdevumā “Latvijas Vēstnesis” 2015. gada 23. novembrī, un detālplānojums ir stājies spēkā 2015. gada 24. novembrī.

Ievērojot Lēmuma Nr. 476 2. punktu, 2015. gada 17. decembrī starp Jūrmalas pilsētas domi un detālplānojuma īstenotāju Kooperatīvo sabiedrību “APVIENĪBA SLOCENE”, reģistrācijas Nr. 40003406954 (turpmāk – Īstenotājs), tika noslēgts līgums Nr. 1.2-16.9/1896 par detālplānojuma zemesgabalam Bažciems 0112, Jūrmalā, īstenošanas kārtību (turpmāk – Līgums). Saskaņā ar Līgumu detālplānojuma Īstenotājs apņēmās detālplānojumā paredzētās apbūves īstenošanu uzsākt četru gadu laikā pēc detālplānojuma spēkā stāšanās līdz 2019. gada 23. novembrim un detālplānojumā paredzēto apbūvi īstenot līdz 2025. gada 31. decembrim.
Pamatojoties uz Īstenotāja 2020. gada 13. augusta iesniegumu, Jūrmalas pilsētas dome 2020. gada 27. augustā pieņēma lēmumu Nr. 414 “Grozījums Jūrmalas pilsētas domes 2015. gada 12. novembra lēmumā Nr. 476 “Par detālplānojuma projekta zemesgabalam Bažciems 0112, Jūrmalā apstiprināšanu”, lemjot par grozījumu Līgumā un nosakot detāplānojumā paredzētās apbūves īstenošanas uzsākšanu astoņu gadu laikā pēc detālplānojuma spēkā stāšanās – līdz 2023. gada 23. novembrim.

Pamatojoties uz Īstenotāja 2024. gada 26. janvāra iesniegumu (reģistrēts Jūrmalas valstspilsētas administrācijas (turpmāk – Administrācija) lietvedības sistēmā ar Nr. 14-3/398), Jūrmalas dome 2024. gada 22. februārī pieņēma lēmumu Nr. 62 “Grozījums Jūrmalas pilsētas domes 2015. gada 12. novembra lēmumā Nr. 476 “Par detālplānojuma projekta zemesgabaliem Bažciems 0112, Jūrmalā apstiprināšanu””, lemjot par grozījumu Līgumā un nosakot detāplānojumā paredzētās apbūves īstenošanas uzsākšanu 11 gadu laikā pēc detālplānojuma spēkā stāšanās – līdz 2026. gada 23. novembrim.

Saskaņā ar Teritorijas attīstības plānošanas likuma 29. pantu, detālplānojums ir spēkā līdz to atceļ vai atzīst par spēku zaudējušu. 

Administrācijā 2026. gada 2. februārī un 2026. gada 27. aprīlī saņemti Īstenotāja iesniegumi (reģistrēti lietvedības sistēmā ar Nr. 1.1-37/26S-1462 un Nr. 1.1-37/26S-5396) ar lūgumu atkārtoti pagarināt detālplānojuma īstenošanas termiņu sakarā ar nekustamā īpašuma (zemes) “Bažciems 0112”, Jūrmalā, kadastra apzīmējums 1300 022 0112, tiesvedību.

Ņemot vērā iepriekš minēto, pamatojoties uz Teritorijas attīstības plānošanas likuma 29. pantu, un saskaņā ar Jūrmalas domes Attīstības un vides jautājumu komitejas 2026. gada 10. septembra sēdes atzinumu (protokols Nr. 1.2-11/72), Jūrmalas dome nolemj:
1. Izdarīt Lēmumā Nr. 476 šādu grozījumu:
Izteikt Līguma 2.2.2. apakšpunktu šādā redakcijā:
“2.2.2. Detālplānojumā paredzētās apbūves īstenošanu uzsākt 13 gadu laikā pēc Detālplānojuma spēkā stāšanās – līdz 2028. gada 23. novembrim.”.
2. Detālplānojuma izstrādes vadītājam ievietot šo lēmumu Teritorijas attīstības plānošanas informācijas sistēmā.
3. Uzdot Jūrmalas valstspilsētas pašvaldības izpilddirektoram noslēgt ar Īstenotāju vienošanos par grozījumu Līgumā atbilstoši šī lēmuma 1. punkta redakcijai.
4. Administrācijas Kancelejas Domes sēžu daļai, piecu darbdienu laikā pēc šī lēmuma spēkā stāšanās, nodrošināt šī lēmuma ievietošanu pašvaldības tīmekļa vietnē www.jurmala.lv.
5. Administrācijas Komunikācijas pārvaldes Sabiedrisko attiecību nodaļai publicēt paziņojumu par grozījumu Lēmumā Nr. 476 pašvaldības informatīvajā izdevumā un ievietot pašvaldības tīmekļa vietnē www.jurmala.lv.
	Priekšsēdētājs
	(paraksts*)
	J. Lediņš


*DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU.

